b"\n_START_ARTICLE_\nThe Roots\n_START_SECTION_\nPrad\xc5\xbeia ir pirmasis albumas Organix\n_START_PARAGRAPH_\nGrup\xc4\x97s branduolys susiformavo tada, kai reperis Black Thought (Tariq Trotter) ir b\xc5\xabgnininkas Questlove (Ahmir Thompson) susitiko Filadelfijos auk\xc5\xa1tojoje mokykloje, meno studij\xc5\xb3 metu, ir, atrad\xc4\x99 bendr\xc4\x85 potrauk\xc4\xaf hiphopo muzikai, nutar\xc4\x97 suburti grup\xc4\x99 (apie 1987\xc2\xa0m.). Questlove grojo b\xc5\xabgnais, o Black Thought pagal mu\xc5\xa1am\xc5\xb3j\xc5\xb3 ritm\xc4\x85 d\xc4\x97st\xc4\x97 savo tekstus. Duetas koncertuodavo mokyklose, gatv\xc4\x97se, o v\xc4\x97liau ir talent\xc5\xb3 konkursuose. Prisijungus bosistui Leon \xe2\x80\x9eHub\xe2\x80\x9c Hubbard ir reperiui Malik B. (Malik Abdul Basit), grup\xc4\x97 dalyvavo pasirodymuose Filadelfijoje ir Niujorke. 1991\xc2\xa0m. Black Thought \xc4\xafstojo \xc4\xaf Milersvilio universitet\xc4\x85 (Millersville University) ir tuometinei grup\xc4\x97s sud\xc4\x97\xc4\x8diai suteik\xc4\x97 vard\xc4\x85 The Square Roots. 1993\xc2\xa0m. Roots \xc4\xafra\xc5\xa1\xc4\x97 pirm\xc4\x85j\xc4\xaf album\xc4\x85 Organix, kuris Europos koncertuose tapo vizitine The Roots kortele.\n_START_SECTION_\nAlbumai From the ground up (1994) ir Do You Want More?!!!??! (1995)\n_START_PARAGRAPH_\nRoots pasira\xc5\xa1\xc4\x97 pirm\xc4\x85j\xc4\xaf savo kontrakt\xc4\x85 su \xc4\xafra\xc5\xa1\xc5\xb3 kompanija (leiblu) \xe2\x80\x9eTalkin' Loud\xe2\x80\x9c ir 1994\xc2\xa0m. i\xc5\xa1leido EP (sutrumpintos trukm\xc4\x97s album\xc4\x85) From The Ground Up, kuris pasirod\xc4\x97 tik Europoje. 1993-i\xc5\xb3j\xc5\xb3 pabaigoje stambieji JAV leiblai atkreip\xc4\x97 d\xc4\x97mes\xc4\xaf \xc4\xaf The Roots s\xc4\x97km\xc4\x99 Europoje ir keletas i\xc5\xa1 j\xc5\xb3 pasi\xc5\xabl\xc4\x97 kontraktus. Grup\xc4\x97 pasirinko David Geffen Records ir 1995-\xc5\xb3j\xc5\xb3 saus\xc4\xaf i\xc5\xa1leido antr\xc4\x85j\xc4\xaf savo album\xc4\x85 Do You Want More\xc2\xa0?!!?!!\xc2\xa0\xe2\x80\x93 vien\xc4\x85 i\xc5\xa1 universaliausi\xc5\xb3 darb\xc5\xb3, apjungian\xc4\x8di\xc5\xb3 gyvus instrumentus, muzikant\xc5\xb3 ir MC talentus. Alternatyviojo hiphopo gerb\xc4\x97j\xc5\xb3 palankum\xc4\x85 peln\xc4\x97 ne tik \xc5\xa1is albumas, bet ir s\xc4\x97kmingas pasirodymas \xc5\xbeymiajame \xe2\x80\x9eLollapalooza\xe2\x80\x9c festivalyje. Prisijung\xc4\x99 klavi\xc5\xa1inink\xc4\x85 Scott Storchir beatbox\xe2\x80\x99o specialist\xc4\x85 Rahzel (Rahzel M. Brown), Roots i\xc5\xa1vyko \xc4\xaf \xe2\x80\x9eMontreux\xe2\x80\x9c d\xc5\xbeiazo festival\xc4\xaf.\n_START_SECTION_\nAlbumas Illadelph Halflife (1996)\n_START_PARAGRAPH_\n1995\xc2\xa0m. Scott Storch pakeit\xc4\x97 kitas klavi\xc5\xa1ininkas\xc2\xa0\xe2\x80\x93 James \xe2\x80\x9eKamal\xe2\x80\x9c Gray. 1996\xc2\xa0m. pasirod\xc4\x97 tre\xc4\x8diasis grup\xc4\x97s studijinis albumas Illadelph Halflife. Jame i\xc5\xa1liko gyvi instrumentai, ta\xc4\x8diau skambesys tapo kiek tamsesnis. Tarp albumo sve\xc4\x8di\xc5\xb3 buvo tokie atlik\xc4\x97jai kaip Q-Tip, Common, D\xe2\x80\x99Angelo, Raphael Saadiq ir kt. Album\xc4\x85 s\xc4\x97kmingai reprezentavo singlai \xe2\x80\x9eClones\xe2\x80\x9c bei \xe2\x80\x9eWhat they do\xe2\x80\x9c, ir tai buvo pirmasis Roots albumas, kuriam pavyko prasimu\xc5\xa1ti \xc4\xaf presti\xc5\xbeinio Billboard topo 40-tuk\xc4\x85.\n_START_SECTION_\nAlbumas Things Fall Apart (1999)\n_START_PARAGRAPH_\nPo tre\xc4\x8diojo albumo kilo nesutarim\xc5\xb3 tarp grup\xc4\x97s ir Geffen \xc4\xafra\xc5\xa1\xc5\xb3 kompanijos, tad Roots pasira\xc5\xa1\xc4\x97 kontrakt\xc4\x85 su MCA. 1999\xc2\xa0m. pasirod\xc4\x97 albumas Things Fall Apart (pavadinimas kilo nuo Chinua Achebe novel\xc4\x97s Things Fall Apart). Jis susilauk\xc4\x97 itin palankaus kritik\xc5\xb3 vertinimo ir pasiek\xc4\x97 500 t\xc5\xabkst. parduot\xc5\xb3 album\xc5\xb3 rib\xc4\x85. Negana to, Things Fall Apart buvo nominuotas Grammy apdovanojimuose \xe2\x80\x9egeriausio repo albumo\xe2\x80\x9c kategorijoje, o daina \xe2\x80\x9eYou Got Me\xe2\x80\x9c, \xc4\xafra\xc5\xa1yta kartu su Erykah Badu ir Eve, nugal\xc4\x97jo \xe2\x80\x9egeriausio dueto/grup\xc4\x97s pasirodymo\xe2\x80\x9c kategorijoje ir laim\xc4\x97jo kol kas vienintel\xc4\x99 The Roots Grammy statul\xc4\x97l\xc4\x99. Steve Huey i\xc5\xa1 www.allmusic.com pasteb\xc4\x97jo, kad albume galima \xc4\xaf\xc5\xbevelgti stipri\xc4\x85 neo-soul stilistikos \xc4\xaftak\xc4\x85. Kuriant Things Fall Apart prisid\xc4\x97jo Roots bendramin\xc4\x8diai Mos Def, Common, Jay Dee, Ursula Rucker, Erykah Badu ir kt. Atlik\xc4\x97jams Beanie Sigel ir Eve pasirodymai albume leido \xe2\x80\x9eprasimu\xc5\xa1ti\xe2\x80\x9c ir pasira\xc5\xa1yti pelningus kontraktus (atitinkamai su Roc-A-Fella ir Ruff Ryders).\n_START_SECTION_\nAlbumai The Roots Come Alive (1999) ir Phrenology (2002)\n_START_PARAGRAPH_\n2000\xc2\xa0m. The Roots sulauk\xc4\x97 nema\xc5\xbeai kritikos d\xc4\x97l nauj\xc5\xb3 id\xc4\x97j\xc5\xb3 stygiaus, tod\xc4\x97l darbas su kompiuteriu liko antrame plane, o vietoje to buvo sugr\xc4\xaf\xc5\xbeta prie gyvos muzikos su albumu The Roots Come Alive, kuriame buvo sud\xc4\x97tos dainos i\xc5\xa1 koncertini\xc5\xb3 pasirodym\xc5\xb3. Keli The Roots nariai, tarp kuri\xc5\xb3 ir Malik B., paliko grup\xc4\x99. 2002\xc2\xa0m. kolektyvas i\xc5\xa1leido album\xc4\x85 Phrenology. Nors ir nepasiekdamas toki\xc5\xb3 auk\xc5\xa1tum\xc5\xb3 kaip Things Fall Apart, \xc5\xa1is albumas buvo gana s\xc4\x97kmingai parduodamas, kol gal\xc5\xb3 gale tapo auksiniu, o Grammy apdovanojimuose buvo nominuojamas geriausio albumo kategorijoje. Jo \xc4\xafra\xc5\xa1uose dalyvavo jau ankstesniuose albumuose gird\xc4\x97ti Erykah Badu, Mos Def, Common, Beanie Sigel, Dice Raw, taip pat Nelly Furtado, Talib Kweli ir dar keletas sve\xc4\x8di\xc5\xb3. Tai buvo futuristinis hiphopo albumas, nuo ankstesnio darbo jis skyr\xc4\x97si gyvos muzikos kiekiu: dauguma k\xc5\xabrini\xc5\xb3 buvo programuojami, o ne grojami. Tuo metu prad\xc4\x97jo sklisti kalbos, kad Roots yra nusivyl\xc4\x99 kontraktu su MCA \xc4\xafra\xc5\xa1\xc5\xb3 kompanija.\n_START_SECTION_\nAlbumas The Tipping Point (2004)\n_START_PARAGRAPH_\nI\xc5\xa1leidus Phrenology grup\xc4\x99 paliko gitaristas Ben Kenney(per\xc4\x97jo \xc4\xaf roko grup\xc4\x99 Incubus) ir beatboxer\xe2\x80\x99is Scratch. The Roots gr\xc4\xaf\xc5\xbeo \xc4\xaf Geffen \xc4\xafra\xc5\xa1\xc5\xb3 kompanij\xc4\x85 ir 2004\xc2\xa0m. i\xc5\xa1leido album\xc4\x85 The Tipping Point, kurio dainos \xe2\x80\x9eStar\xe2\x80\x9c ir \xe2\x80\x9eDon\xe2\x80\x99t say nuthin\xe2\x80\x99\xe2\x80\x9c buvo nominuotos Grammy apdovanojimuose. The Tipping Point pavyko pasiekti auk\xc5\xa1t\xc4\x85 4-\xc4\x85j\xc4\x85 viet\xc4\x85 Billboard tope. Albumas buvo vertinamas kaip vienas komerci\xc5\xa1kiausi\xc5\xb3 grup\xc4\x97s album\xc5\xb3, bet tuo pa\xc4\x8diu The Roots nenutolo ir nuo savo stilistikos. Jame galima sutikti gerai hiphopo publikai \xc5\xbeinomus Devin the dude, Jean Grae, Dice Raw, Skillz ir ma\xc5\xbeiau gird\xc4\x97tus Mack Dub, Aaron Livingston, Wadud Ahmad, Martin Luther ir kt. Dainoje \xe2\x80\x9eIn Love with the Mic\xe2\x80\x9c galima i\xc5\xa1girsti net komediant\xc4\x85 Dave Chapelle. Po met\xc5\xb3, 2005\xc2\xa0m., buvo i\xc5\xa1leistas dvigubas sen\xc5\xb3 bei negird\xc4\x97t\xc5\xb3 k\xc5\xabrini\xc5\xb3 rinkinys, pavadinimu Home Grown! The Beginner\xe2\x80\x99s Guide To Understanding The Roots, Volumes 1 & 2.\n_START_SECTION_\nAlbumas Game Theory (2006)\n_START_PARAGRAPH_\n2006-\xc5\xb3j\xc5\xb3 rugpj\xc5\xabt\xc4\xaf po Def Jam\xc4\xafra\xc5\xa1\xc5\xb3 kompanijos v\xc4\x97liava i\xc5\xa1leistas Game Theory. Pasak b\xc5\xabgnininko Questlove, albumo skambesys tamsus, jame daugiau alternatyvaus hiphopo, o tematikoje ry\xc5\xa1kiai atsispindi JAV politiniai niuansai[15]. Pirmasis singlas \xe2\x80\x9eDon\xe2\x80\x98t feel right\xe2\x80\x9c buvo pasirod\xc4\x99s jau 2006-\xc5\xb3j\xc5\xb3 gegu\xc5\xbe\xc4\x99. Jo vaizdo klipas, sudarytas i\xc5\xa1 dain\xc5\xb3 \xe2\x80\x9eIn the Music\xe2\x80\x9c, \xe2\x80\x9eHere I Come\xe2\x80\x9c and \xe2\x80\x9eDon\xe2\x80\x99t Feel Right\xe2\x80\x9c, buvo nominuotas dviem Grammy nominacijoms. \xc4\xaera\xc5\xa1uose galima i\xc5\xa1girsti Peedi Peedi ir buvusius grup\xc4\x97s narius Dice Raw bei Malik B. Game Theory galima rasti dedikacij\xc5\xb3 tuo metu neseniai mirusiam prodiuseriui Jay Dee. Paskutin\xc4\x97 8 minu\xc4\x8di\xc5\xb3 trukm\xc4\x97s daina \xe2\x80\x9eCan\xe2\x80\x99t Stop This\xe2\x80\x9c skirta b\xc5\xabtent jam.\n_START_SECTION_\nAlbumas Rising Down (2008)\n_START_PARAGRAPH_\nA\xc5\xa1tuntasis The Roots studijinis albumas (i\xc5\xa1 viso jau de\xc5\xa1imtas) Rising Down pasirod\xc4\x97 2008-\xc5\xb3j\xc5\xb3 baland\xc5\xbeio 29 d., pra\xc4\x97jus 16 met\xc5\xb3 po Rodney King riau\xc5\xa1i\xc5\xb3 1992-aisiais. Iki albumo pasirodymo radijose jau skamb\xc4\x97jo komercinio pob\xc5\xabd\xc5\xbeio daina \xe2\x80\x9eBirthday girl\xe2\x80\x9c, \xc4\xafra\xc5\xa1yta su muzikantu i\xc5\xa1 grup\xc4\x97s Fall Out Boy, ta\xc4\x8diau b\xc5\xabtent d\xc4\x97l min\xc4\x97to pob\xc5\xabd\xc5\xbeio daina fig\xc5\xabravo tik papildomose albumo versijose. Rising Down t\xc4\x99s\xc4\x97 Game Theory tematik\xc4\x85 ir i\xc5\xa1laik\xc4\x97 rimt\xc4\x85 politini\xc5\xb3-socialini\xc5\xb3 problem\xc5\xb3 ton\xc4\x85. Albume dalyvavo Chrisette Michele, Common, Mos Def, Saigon, Styles P, Talib Kweli, Wale, taip pat Filadelfijos atstovai Dice Raw, Malik B., DJ Jazzy Jeff, Peedi Crakk ir kt. Rising Down skambesyje randama nema\xc5\xbeai elektronikos, suteikian\xc4\x8dios muzikai tamsesni\xc5\xb3 atspalvi\xc5\xb3. Kaip pirmas oficialus albumo singlas pasirod\xc4\x97 \xe2\x80\x9eRising Up\xe2\x80\x9c, \xc4\xafra\xc5\xa1ytas kartu su Chrisette Michele ir Wale.\n_START_SECTION_\nAlbumas How I Got Over\n_START_PARAGRAPH_\nVienas grup\xc4\x97s lyderi\xc5\xb3 Questlove patvirtino, kad The Roots \xc4\xafra\xc5\xa1in\xc4\x97ja 9-\xc4\x85j\xc4\xaf studijin\xc4\xaf album\xc4\x85 How I Got Over.\n_START_SECTION_\nGrup\xc4\x97s nariai\n_START_PARAGRAPH_\nPagrindiniai The Roots nariai\xc2\xa0\xe2\x80\x93 Black Thought (MC) ir Questlove (b\xc5\xabgnai). Men\xc5\xb3 studij\xc5\xb3 metu jie prisijung\xc4\x97 bosist\xc4\x85 Josh \xe2\x80\x9eThe Rubberband\xe2\x80\x9c Abrams. V\xc4\x97liau grup\xc4\x99 papild\xc4\x97 kitas MC Malik B., naujas bosistas Leon \xe2\x80\x9eHub\xe2\x80\x9c Hubbard ir klavi\xc5\xa1ininkas Scott Storch. MC Kenyatta \xe2\x80\x9eKid Crumbs\xe2\x80\x9c Warren dalyvavo Organix \xc4\xafra\xc5\xa1uose, ta\xc4\x8diau v\xc4\x97liau kolektyv\xc4\x85 paliko. MC Dice Raw prisijungdavo v\xc4\x97lesniuose albumuose, o klavi\xc5\xa1ininko pozicij\xc4\x85 per\xc4\x97m\xc4\x97 ir iki \xc5\xa1iol joje yra James \xe2\x80\x9eKamal\xe2\x80\x9c Gray. Beatboxer\xe2\x80\x99is Rahzel buvo grup\xc4\x97je 1995\xe2\x80\x931999\xc2\xa0m., o kartu su juo beatboxin\xe2\x80\x99\xc4\x99s Scratch i\xc5\xa1\xc4\x97jo 2003\xc2\xa0m. MC Malik B. d\xc4\x97l problem\xc5\xb3 su narkotikais grup\xc4\x99 paliko 1999\xc2\xa0m., ta\xc4\x8diau karts nuo karto pasirodydavo v\xc4\x97lesniuose albumuose. I\xc5\xa1leidus Phrenology grup\xc4\x99 palikus\xc4\xaf gitarist\xc4\x85 Ben Kenney pakeit\xc4\x97 Kirk Douglas (\xe2\x80\x9eCaptain Kirk\xe2\x80\x9c), prisijung\xc4\x97 perkusininkas Frankie Knuckles. Vokalistas Martin Luther 2003\xe2\x80\x932004\xc2\xa0m. dalyvaudavo The Roots koncertuose ir prisid\xc4\x97jo \xc4\xafra\xc5\xa1in\xc4\x97jant The Tipping Point album\xc4\x85. 2007-\xc5\xb3j\xc5\xb3 rugpj\xc5\xabt\xc4\xaf su kolektyvu atsisveikino ilgametis jo narys bosistas \xe2\x80\x9eHub\xe2\x80\x9c._NEWLINE_Dabartniai The Roots nariai: Black Thought (MC), Questlove (b\xc5\xabgnai), Kamal (klavi\xc5\xa1iniai), Frankie Knuckles (perkusija) ir Captain Kirk (elektrin\xc4\x97 gitara). Pastaruoju metu koncertuose pasirodo ir suzafonu grojantis Damon \xe2\x80\x9eTuba Gooding Jr.\xe2\x80\x9c Bryson, taip pat Game Theory albumo prodiuseris ir dabartinis bosistas Owen Biddle.\n_START_SECTION_\n\xc5\xa0altiniai\n_START_PARAGRAPH_\nThe Roots angli\xc5\xa1kojoje wikipedijoje Nuoroda tikrinta 2009-04-21._NEWLINE_\xe2\x80\x9eThe Roots\xc2\xa0\xe2\x80\x93 Biography\xe2\x80\x9c. Allmusic. Nuoroda tikrinta 2009-03-03._NEWLINE_\xe2\x80\x9eGibson Salutes Black History Month\xc2\xa0\xe2\x80\x93 The Roots\xe2\x80\x9c. Nuoroda tikrinta 2009-03-15._NEWLINE_\xe2\x80\x9eGold and Platinum\xc2\xa0\xe2\x80\x93 The Roots\xe2\x80\x9c. RIAA. Nuoroda tikrinta 2009-03-04._NEWLINE_\xe2\x80\x9eSantana, Aguilera, The Roots Ponder Grammy Honors\xe2\x80\x9c. MTV News. 2000-02-24. Nuoroda tikrinta 2009-03-03._NEWLINE_\xe2\x80\x9e42nd Annual Grammy Awards nominations\xe2\x80\x9c. CNN. 2000-01-04. Nuoroda tikrinta 2009-03-03._NEWLINE_\xe2\x80\x9eThe Roots Send Wake-Up Call To \xe2\x80\x9eUnconscious\xe2\x80\x9c Population\xe2\x80\x9c. MTV News. 1999-02-23. Nuoroda tikrinta 2009-03-03._NEWLINE_Huey, Steve (1999). \xe2\x80\x9eThings Fall Apart\xe2\x80\x9c Overview\xe2\x80\x9e. allmusic. Nuoroda tikrinta 2009-03-03._NEWLINE_\xe2\x80\x9cElvis Costello, Roots, Megadeth, Others Added To Woodstock Lineup\xe2\x80\x9e. MTV News. 1999-07-12. Nuoroda tikrinta 2009-03-03._NEWLINE_\xe2\x80\x9cFor The Record: Quick News On Incubus, P. Diddy, Liv Tyler, John Mayer, Johnny Cash, David Lee Roth & More\xe2\x80\x9e. MTV News. 2003-04-04. Nuoroda tikrinta 2009-03-15._NEWLINE_\xe2\x80\x9cGrammy Award nominees in top categories\xe2\x80\x9e. Associated Press. 2004-12-07. Nuoroda tikrinta 2009-03-15._NEWLINE_\xe2\x80\x9cQuestlove Game Theory Interview\xe2\x80\x9e. Nuoroda tikrinta 2006-07-17._NEWLINE_Marisa (2008-04-29). \xe2\x80\x9eRising Down\xe2\x80\x9c Overview\xe2\x80\x9e. allmusic. Nuoroda tikrinta 2009-03-03._NEWLINE_\xe2\x80\x9cThe Roots Get Live\xe2\x80\x9c. MTV News. 1996-10-04. Nuoroda tikrinta 2009-03-15._NEWLINE_http://www.prefixmag.com/news/uestlove-tweets-new-roots-album-title-ihow-i-got-o/26109_NEWLINE_http://www.music.lt/The-Roots-grupe-622.html Nuoroda tikrinta 2009-04-22."